Antonie Plămădeală

Antonie (Leonida) Plămădeală () a fost înalt ierarh al Bisericii Ortodoxe Române, Mitropolit ortodox al Ardealului (1982-2005), membru de onoare al Academiei Române și fost reprezentant al Bisericii Ortodoxe Române la Consiliul Mondial al Bisericilor.

Carieră ecleziastică 
Pe numele de mirean Leonida Plămădeală, a primit numele de Antonie odată cu tunderea în monahism, în anul 1948, la Mănăstirea Prislop. Acolo l-a însoțit pe Arsenie Boca, cel însărcinat de mitropolitul ortodox de la Sibiu, Nicolae Bălan, cu preluarea mănăstirii confiscată de autoritățile comuniste Bisericii Române Unite cu Roma., scoasă în afara legii, în 1948.

La 27 decembrie 1970 a fost hirotonit vicar patriarhal, cu titlul „Ploieșteanul”. În anii 1970 a reprezentat Biserica Ortodoxă Română în comitetul central al Consiliului Mondial al Bisericilor, cu sediul la Geneva.

La 9 decembrie 1979, după ce a fost responsabil cu relațiile externe ale Bisericii Ortodoxe Române, a fost ales episcop al Buzăului. Între 16-26 august 1981 l-a însoțit pe mitropolitul Nicolae Corneanu la sesiunea Consiliului Mondial al Bisericilor ținută la Dresda.

La 10 ianuarie 1982 a fost ales arhiepiscop al Sibiului și mitropolit al Ardealului, funcții pe care le-a deținut până la moarte.

Controverse legate de succesiune 
Consiliul Național Bisericesc al Bisericii Ortodoxe Române s-a întrunit pe 3 noiembrie 2005 pentru a-l alege pe succesorul lui Antonie Plămădeală în scaunul de mitropolit ortodox al Ardealului. Cei doi pretendenți au fost Andrei Andreicuț, arhiepiscop de Alba Iulia și Laurențiu Streza, episcop de Caransebeș. Consiliul l-a ales după un al doilea tur de scrutin pe Laurențiu Streza în scaunul rămas vacant. A doua zi același Consiliu Național Bisericesc a hotărât scoaterea eparhiilor din nordul Ardealului și a celei de Alba Iulia de sub jurisdicția Mitropoliei Ardealului, ceea ce l-a transformat pe Antonie Plămădeală în ultimul mitropolit al Mitropoliei Ardealului cu jurisdicție asupra întregului Ardeal. Noua Mitropolie a Ardealului cuprindea doar județele Sibiu, Brașov, Covasna și Harghita.

Opera

Scrieri teologice
Tradiție și libertate în spiritualitatea ortodoxă , cu o prefață a Pr. Prof. Acad. Dumitru Stăniloae și un cuvânt înainte al autorului. Cartea este tipărită în două ediții: prima la editura Axios 1995, la București, și a II-a la editura Reîntregirea, 2005. Capitolele cărții, ca și conferințele ținute în Occident sunt ca o mână întinsă a spiritualității orientale, către cea apuseană, și nu oricând, ci mai ales în momentele de criză ale acesteia din urmă.
Cuvinte duhovnicești, o lucrare în care se profilează chipul și experiența duhovnicească a autorului. Pe parcursul răsfoirii filelor ei vom avea bucuria întâlnirii unor teme cu totul și cu totul originale pentru Spiritualitatea Ortodoxă. „Căderea în sus”, „Capcanele smereniei” și „Un Catehism pentru intelectuali”, sunt doar unele dintre ele.
Tâlcuiri noi la texte vechi, predici la duminicile de peste an.
Rugul aprins
Basarabia
Cuvinte la zile mari, 1989.

Publicistică
 Gânduri de frumuseți albe - Apariție în cinci volume constând din adunarea articolelor publicate de-a lungul timpului în ziarul Telegraful român, la rubrica „semnalăm... semnalăm...”
 Biserica în mers - antologie a unor interviuri în două volume.

Beletristică
 Trei ceasuri în iad, roman. Cartea a fost retrasă din librării de către autoritățiile comuniste. Romanul a fost reeditat în anul 2004 la editura „Media Concept”, Sibiu.

Citate reprezentative 
 „Fără Dumnezeu am fi apariții ciudate și dispariții stupide”
 “Pentru toată această libertate, cu asentimentul reprezentanților cultelor prezenți aici, aș dori să asigur plenara de sentimentele noastre patriotice și unanime de recunoștință față de conducătorul nostru mult prețuit, domnul Nicolae Ceaușescu, luptător neobosit.” Cuvânt rostit la Plenara Consiliului Național al Frontului Democrației și Unității Socialiste, apărut în “Scînteia”, 1 decembrie 1988, citat în Antologia rușinii.

Colaborarea cu Securitatea 
Frații fostului mitropolit au solicitat Consiliului Național pentru Studierea Arhivelor Securității accesul la întregul dosar al mitropolitului Plămădeală. De asemenea, frații și executorii săi testamentari, Mihai și Alexie Plămădeală, cer aprobarea de a efectua copii xerox ale tuturor documentelor pe care, în urma consultării dosarului, le vor selecta, informează Rompres. Solicitarea lor vine ca reacție la afirmațiile lui Mircea Dinescu publicate în ziarul "Cotidianul" la data de 9 august 2007. Mircea Dinescu a declarat că ÎPS Antonie i-ar fi cerut lui Nicolae Ceaușescu avansarea în grad de general. Prin urmare, cei doi frați solicită în special copii ale scrisorii prin care mitropolitul i-a cerut lui Nicolae Ceaușescu avansarea la grad de general, dacă aceasta există, precum și copii după documentele oficiale prin care fostului mitropolit al Ardealului i s-a atribuit gradul de colonel și copie după documentul prin care CNSAS i-a permis lui Mircea Dinescu accesul la dosarul mitropolitului, cu precizarea celui care a efectuat solicitarea. La amenințarea Patriarhiei Române de a-l reclama pe Mircea Dinescu, acesta a răspuns că Patriarhia dorește să amâne la nesfârșit deconspirarea clericilor securiști.

Note

Bibliografie suplimentară 
 Amintirile mitropolitului Antonie Plămădeală, Dragoș Șeuleanu, Carmen Dumitriu, Editura CUM, 1999 - recenzie 
 Mitropolitul Antonie Plămădeală, 1926-2005, Teognost, 2005
 Mitropolitul Antonie al Ardealului: rugul aprins al conștiinței neamului, Nicholas Buda, Maica Anastasia, Simion D. Cristea, Editura Casa Cărții de Știință, 2012

Legături externe 
 Membrii Academiei Române din 1866 până în prezent – P
 
 Antonie Plamadeala, 4 iulie 2012, Antonie Plamadeala – Scrierile, CrestinOrtodox.ro
 Cinci ani de la despărțirea de mitropolitul Antonie , 30 august 2010, † Visarion, Ziarul Lumina
 Să ne aducem aminte de mitropolitul Antonie Plămădeală , 29 august 2009, Ziarul Lumina
 BLESTEMUL "APOSTOL": Anania și Plămădeală s-au turnat cu același nume de cod, 4 februarie 2011, Mirela Corlățan, Evenimentul zilei
 In memoriam Antonie Plămădeală, 17 noiembrie 2011, Adrian Nicolae Petcu, Ziarul Lumina
 La pomenirea mitropolitului Antonie Plămădeală al Ardealului, 30 august 2011, Adrian Nicolae Petcu, Ziarul Lumina
 Antonie Plămădeală la Mănăstirea Râșca , 8 iunie 2011, Adrian Nicolae Petcu, Ziarul Lumina
 Antonie Plămădeală, la Mănăstirea Prislop, 5 aprilie 2011, Adrian Nicolae Petcu, Ziarul Lumina
 Memoria Bisericii în imagini: Monahul Antonie Plămădeală în anii 1950 , 17 noiembrie 2009, Adrian Nicolae Petcu, Ziarul Lumina
 Șapte ani fără vlădica Antonie, 29 august 2012, Alexandru Briciu, Ziarul Lumina

Interviuri
 Inalt Prea Sfintitul Antonie Plamadeala, Mitropolit al Ardealului, Crisanei si Maramuresului, 26 iulie 2012, CrestinOrtodox.ro
 Rugul Aprins, 25 iulie 2012, CrestinOrtodox.ro

Nașteri în 1926
Nașteri pe 17 noiembrie
Decese în 2005
Decese pe 29 august
Membri de onoare ai Academiei Române
Colaboratori ai Securității
Decese în Sibiu
Episcopi ortodocși români
Membri ai organizației culturale Rugul Aprins
Mitropoliți ai Ardealului
Oameni din județul interbelic Lăpușna
Români basarabeni